Predkladacia správa

Materiál „Pozícia vlády Slovenskej republiky na rokovanie Európskej rady o inštitucionálnej reforme 21. – 22. júna 2007 v Bruseli“ predkladá minister zahraničných vecí z vlastnej iniciatívy. Cieľom materiálu je schváliť pozíciu vlády SR na rokovanie Európskej rady 21. – 22. júna 2007 Bruseli a informovať vládu SR o doterajšom priebehu a výsledkoch rokovaní členských štátov Európskej únie o inštitucionálnej reforme. Inštitucionálna reforma Európskej únie bude nosnou témou summitu.

Nemecké predsedníctvo v EÚ rokuje s členskými štátmi o inštitucionálnej reforme EÚ na bilaterálnej i multilaterálnej úrovni. Na rokovanie Európskej rady 21. – 22. júna 2007 v Bruseli predsedníctvo pripravuje správu o priebehu a hodnotení stavu rokovaní s členskými štátmi. Predsedníctvo tiež pripravuje návrh záverov rokovania Európskej rady v časti inštitucionálna reforma. O návrhu záverov budú rokovať ministri zahraničných vecí počas zasadnutia Rady pre všeobecné záležitosti a vonkajšie vzťahy 18. – 19. júna 2007 v Luxemburgu.

Predsedovia vlád, respektíve hlavy členských štátov EÚ budú o návrhu záverov rokovať počas zasadnutia Európskej rady 21. – 22. júna 2007 v Bruseli. Zámerom bude určiť jasný politický mandát pre nadchádzajúce portugalské predsedníctvo na zvolanie krátkej medzivládnej konferencie. Predpokladaným cieľom medzivládnej konferencie bude podpis kompromisného znenia zmluvy, ktorá bude meniť a dopĺňať Zmluvu o Európskej únii a Zmluvu o založení Európskeho spoločenstva na záver portugalského predsedníctva na rokovaní Európskej rady v decembri 2007.

Vláda Slovenskej republiky podporuje nemecké predsedníctvo v jeho aktivitách s cieľom zásadne pokročiť v inštitucionálnej reforme únie.

Prioritou vlády Slovenskej republiky je dosiahnutie politickej dohody o podstate inštitucionálnej reformy únie. Za dôležité považuje presné stanovenie mandátu pre nadchádzajúcu medzivládnu konferenciu a rešpektovanie časového harmonogramu, ktorého cieľom sú voľby do Európskeho parlamentu a zostavenie Európskej komisie v roku 2009 podľa nových inštitucionálnych pravidiel.

Ústavnú zmluvu považujeme za politicky záväzný dokument a v tejto súvislosti vítame dohodu členských štátov Európskej únie, že text ústavnej zmluvy je východiskom rokovaní o inštitucionálnej reforme.

Vláda Slovenskej republiky bude prípadné ústupky vnímať ako súčasť dohody o zachovaní celistvosti systému inštitucionálnych ustanovení dohodnutých v texte ústavnej zmluvy a jeho inkorporácií do zakladajúcich zmlúv.

Predkladaný materiál prešiel medzirezortným pripomienkovým konaním. Nemá priamy finančný, ekonomický, environmentálny vplyv, ani vplyv na zamestnanosť a podnikateľské prostredie.